Rīgā, 2025.gada 1.aprīlī

Mārupes Mūzikas un mākslas skolas audzēkņu vecākiem

Cienījamie vecāki!

Paldies Jums par sniegto atbalstu Mārupes Mūzikas un mākslas skolas akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Mārupes Mūzikas un mākslas skola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes kategorijas “Atbilstība mērķiem”, “Kvalitatīvas mācības”, “Iekļaujoša vide” kvalitātes vērtējuma līmenis ir “ļoti labi”, kā arī direktores darbs kvalitātes kategorijā “Laba pārvaldība” vērtēts ar “ļoti labi”[[1]](#footnote-1):

|  |  |
| --- | --- |
| **Kategorija** | **Kvalitātes vērtējuma līmenis** |
| **Atbilstība mērķiem** | **Ļoti labi** |
| **Kvalitatīvas mācības** | **Ļoti labi** |
| **Iekļaujoša vide** | **Ļoti labi** |
| **Laba pārvaldība** | **Ļoti labi** |

1. Skolas stiprā puse ir kvalitatīvi īstenots izglītības process profesionālu un ieinteresētu pedagogu vadībā, ko noteikti veicina motivējošā un atbalstošā vadības un pedagogu attieksme pret audzēkņiem. Īstenotās profesionālās ievirzes izglītības programmas nodrošina augstas kvalitātes zināšanu un prasmju apguvi. Mākslas jomā par to liecina mākslinieciski augstvērtīgi noslēguma darbi, mūzikas izglītības programmās ‒ sasniegumi konkursos. Mūzikas izglītības programmu ietvaros tiek nodrošināta kvalitatīva kolektīvās muzicēšanas kolektīvu darbība (pūtēju orķestris, kamerorķestris).
2. Akreditācijas periodā, vērojot mācību stundas, eksperti secināja, ka pedagogi strādā ļoti profesionāli un radoši, stundas ir strukturētas, tajās valda pozitīva atmosfēra, audzēkņiem ir sapratne par veicamajiem uzdevumiem un paņēmieniem to sekmīgai īstenošanai. Pedagogu kolektīvs ir profesionāls, saliedēts uz sadarbību vērsts.
3. Skolas vide ir mūsdienīga, ērta, telpu plānojums ir ergonomisks, klasēs pieejams atbilstošs aprīkojums, materiāltehniskie resursi atbilst un nodrošina mūzikas un mākslas izglītības programmu īstenošanu, t.sk. atbilstoši katras programmas specifikai. Telpas un vide veicina mācību darba kvalitāti, radošumu un komforta sajūtu.
4. Liela uzmanība skolā pievērsta drošības jautājumiem. Lai noskaidrotu audzēkņu labsajūtu un drošības jautājumu izpratni, skolā periodiski notiek anketēšana. Aptauju dati apliecina to, ka gan izglītojamie, gan vecāki atzinīgi novērtējuši pozitīvo mikroklimatu skolā. Sarunās un nodarbībās vērojams, ka skolā valda brīva, radoša gaisotne un vadības, personāla un izglītojamo starpā ‒ savstarpēja cieņa un sapratne.
5. Kā svarīgākos skolai veicamos darbus akreditācijas ekspertu komisija ir izvirzījusi nepieciešamību atsevišķām mūzikas izglītības programmām pilnveidot materiāli tehnisko bāzi, ņemot vērā to, ka mūzikas izglītību saskaņā ar jauno profesionālās ievirzes izglītības standartu uzsāk jaunāka vecuma bērni (nepieciešams iegāgāties atbilstošus mazāka izmēra mūzikas instrumentus un aprīkojumu). Sadarbībā ar pašvaldību risināms jautājums par koncertflīģeļa iegādi skolas zālei, kas rastu iespēju organizēt plašāka mēroga koncertus ar profesionālu mūziķu dalību.

Akreditācijas ekspertu komisija, veicot savu darbu, izmantoja šādas metodes:

1. intervijas un sarunas;

2. mācību stundu vērošana (48 mācību stundas);

3. izglītības iestādes apskate;

4. dokumentu un informācijas analīze;

5. izglītības iestādes tīmekļvietnes un komunikācijas sociālajos medijos analīze.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Elita Barisa

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)